**Scrisori de iubire**

*Ella Blue*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adu-mi aminte cum începe zborul,

În care timp redecorăm aripa.

În care viață ne ajunge clipa.

În care gând ne întregim decorul.

Adu-mi aminte, norii-s trecători.

Un cer albastru vom trăi mereu,

Pictat ades cu stropi de curcubeu,

Dacă vom ști să ne trăim, în zori.

Ți-aduc aminte, rătăcim destine,

Când sufletul ne cheamă înapoi.

Albaștri, triști și îngerii din noi,

Picaj vremelnic, bântuind ruine.

Să nu te-ntuneci, de mă pierzi vreodată.

Voi fi un punct, pe hartă, intr-un timp.

Tu, caută iubirii anotimp,

Un eu și tu, o dragoste curată.